Arresterte og innsatte som pasienter

Virkeområde

Denne rutinen gjelder ved undersøkelse og behandling i somatiske klinikker i Helse Bergen. For personer som er under tvangsbehandling i det psykiske helsevernet gjelder særlig lovverk.

Rett til helsehjelp

Personer som er arrestert eller innsatt i varetekt eller til soning kan oppsøke Helse Bergen som pasienter, enten på frigang eller i følge med politiet eller kriminalomsorgen. Arresterte og innsatte har samme rett til helsehjelp som befolkningen for øvrig.

For innsatte som kommer til Helse Bergen på frigang gjelder ingen særlige regler, og vedkommende skal ivaretas av Helse Bergen som enhver annen.

Ansvar for sikkerhet

Når politiet eller kriminalomsorgen eskorterer arresterte og innsatte skal tjenestene ivareta eventuelle sikkerhetsmessige sider ved sykehusoppholdet, herunder vakthold for å hindre rømming og for å ivareta sikkerheten til helsepersonell og andre. Ansatte i Helse Bergen kan ikke overta vaktoppgaver som ligger til politiet og kriminalomsorgen, for eksempel for å hindre rømming. Dersom det blir aktuelt med bruk av fastvakt følges de interne prosedyrene for dette:

1.2.1.16-01 Sikkerhetsvakt på utagerende pasienter: Oppdragets grunnlag og innhold

Bestilling av fastvakter

Taushetsplikt og opplysningsrett

Reglene om taushetsplikt og opplysningsrett i helsepersonelloven kapittel 5, og om taushetsplikt i forvaltningsloven §§ 13 til 13 f gjelder også overfor arresterte og innsatte. Dersom politiet eller kriminalomsorgen mener at etatene har krav på personopplysninger som den medisinsk ansvarlige anser som taushetsbelagte, kan en anmodning om utlevering av opplysninger sendes tjenestevei.